次韻仲平去惡木葺新軒一首
作者：周紫芝
朝代：宋

paragraphs: 自我來東吳，竊食偷燕閑。
頽檐賦官居，漏雨穿屋山。
有如朐䏰蟲，盤屈沮洳間。
入門兒女愁，出門車馬喧。
年來得新巢，易地稍立言。
短牆蓬藋蒿，頗亦費剪芟。
視公有華屋，未敢窺其藩。
惡木屏除翳，雲山借空觀。
郎曹二三公，相過綴遊觀。
清吟屢刻燭，夜語常更端。
但恐陳太邱，開窗納晴川。
定復譏中郎，寸碧瞻孱顔。
兩家合争雄，人物俱翩翩。
不如醉明眸，墮馬傾低鬟。
付此百年事，試作一笑看。
我如雲水僧，故鄉未言還。
安得從杖屨，婆娑共躋攀。